《古离别二首 其一》
明代·胡应麟

戚戚远行子，驾言还旧疆。脂车望关塞，愿逐晨风翔。

主人卜清夜，置酒临高堂。妙伎出闺闼，纤腰移曲房。

当筵发皓齿，四坐流芬芳。回飙袭绮户，飞霜飘长廊。

良宵一何促，瑶瑟无辉光。征夫念明发，握手起徬徨。

仰视云中雁，三五各成行。胡为双飞龙，羽翼多参商。

丈夫志万里，会晤安可常。勖哉就长路，皓首期相望。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。